വിവാഹേതര ബന്ധം മുഹമ്മദ് ഷമി തുറന്നു സമ്മതിച്ചെന്ന് റിപ്പോർട്ട് . ബിസിസിഐയ്ക്ക് മുന്നിലാണ് ഷമിയുടെ ഏറ്റുപറച്ചിൽ എന്നാണ് ദേശീയ മാധ്യമങ്ങൾ റിപ്പോർട്ട് ചെയ്യുന്നത് . ഷമിക്കെതിരെ ഭാര്യ ഉയർത്തിയ ഒത്തുകളി ആരോപണത്തെ തുടർന്ന് താരത്തെ ബി . സി . സി . ഐയുടെ അഴിമതി വിരുദ്ധ സെൽ ചോദ്യം ചെയ്തിരുന്നു . ഈ ചോദ്യം ചെയ്യലിലാണ് ഷമിയുടെ തുറന്നുപറച്ചിൽ . എന്നാൽ ചോദ്യം ചെയ്യലിൽ ആരോപണങ്ങളിൽ സത്യമില്ലെന്ന് കണ്ട് ഷമിയുമായുള്ള കരാർ ബി . സി . സി . ഐ പുതുക്കുകയായിരുന്നു . ബി ഗ്രേഡ് കരാറാണ് ഷമിക്ക് നൽകിയിരിക്കുന്നത് ഇത് പ്രകാരം ഷമിക്ക് വർഷം 3 കോടി രൂപ ലഭിക്കും . ഒത്തുകളിക്കാനായി ഷമി പാകിസ്ഥാനി യുവതിയിൽ നിന്ന് പണം പറ്റിയെന്നായിരുന്നു ഹസിൻ ജഹാൻറെ ആരോപണം . ഇംഗ്ലണ്ടിലെ വ്യവസായിക്ക് വേണ്ടിയാണ് പാകിസ്ഥാനി യുവതി ഇടനിലക്കാരി ആയതെന്നും ഭാര്യ ആരോപിക്കുന്നു . ഇതോടൊപ്പം ഗാർഹിക പീഡനത്തിനും ഷമിക്കെതിരെ ഭാര്യ കേസ് നൽകിയിട്ടുണ്ട് . ഹസിൻ ജഹാൻറെ ആരോപണങ്ങളുടെ അടിസ്ഥാനത്തിൽ ഷമിയുടെ വാർഷിക കരാർ ബിസിസിഐ റദ്ദാക്കിയിരുന്നു . എന്നാൽ താൻ ഒത്തുകളിച്ചുവെന്ന് തെളിഞ്ഞാൽ തൂക്കിലേറ്റാമെന്ന് ഷമി നേരത്തെ വ്യക്തമാക്കിയിരുന്നു . ഷമിക്കെതിരായ ആരോപണങ്ങളിൽ കൊൽക്കത്ത പൊലിസിൻറെ അന്വേഷണം നടന്നുവരികയാണ് . ഗാർഹിക പീഡനത്തിന് ഷമിക്കെതിരെ ഭാര്യ നൽകിയ പരാതിയിൽ പൊലീസ് അന്വേഷണം പുരോഗമിക്കുകയാണ് .